Brav e kavan an doare ma kas an traoù war-raok tamm-ha-tamm, an darempred etre an danvez-manac'h hag ar plac'h, skeudenn an drougspered. Hi zo penn-da-benn er vuhez, p'emañ-eñ war ur  bazenn speredel kentoc'h, a glask chom warni daoust d'e vroudoù kontrol. Dreist eo emgav manket ar fin, a beurechu da zigeriñ e zaoulagad d'ar manac'h bihan. Chom a ra an holl zarvoudoù war dreuzoù an darempredoù korfel hep tizhout anezho gwezh ebet ha daoust da se eo deuet a-benn Youenn Drezen da sevel ur skrid a lak da dridal, ha n'eo ket koshaet kement-se. Un taol brav e kav din ez eo pa geñverier gant an oberennoù a vez skrivet bremañ. Abalamour da se, koulskoude, e kav din ne glotfe ket mui gant tro-spered  tud yaouank, pezh zo domaj peogwir eo anezho a vez anv el levr-mañ.